Tadas Šumskas

Tadas Šumskas (g. 1954 m. vasario 16 d. Vilniuje) – dirigentas ir pedagogas.

 Biografija 

1960–1964 m. lankė Vievio vidurinę mokyklą ir vaikų muzikos mokykloje mokėsi skambinti fortepijonu (mokyt. J. Gečas). 1964–1971 m. choro dirigavimo mokėsi Vilniaus M. K. Čiurlionio vidurinėje meno mokykloje (dėst. A. Jozėnas). 1971 m. respublikinio jaunųjų dirigentų konkurso Vilniuje laureatas. 1971–1979 m. choro dirigavimą studijavo Leningrado valstybinėje N. Rimskio-Korsakovo konservatorijoje ir aspirantūroje (prof. A. Michailovo klasė), fakultatyviai lankė doc. J. Serebriakovo ir doc. R. Martynovo simfoninio dirigavimo klases. 1978–1979 m. ten vadovavo konservatorijos choro studijai ir miesto moterų chorui.

Nuo 1976 m. Lietuvos valstybinės konservatorijos (muzikos akademijos) Choro dirigavimo katedros dėstytojas, nuo 1982 m. vyr. dėstytojas, nuo 1991 m. docentas, nuo 2010 m. profesorius; išugdė daugiau kaip 100 choro dirigentų.

Nuo 1982 m. konservatorijos merginų choro studijos vadovas, 1984–1989 m. mišriojo choro studijos dirigentas – chormeisteris.Nuo 2012 m. LMTA merginų choro vadovas, LEU profesorius.

Nuo 1986 m. Lietuvos valstybinės konservatorijos kamerinio choro dirigentas, 1991–1996 m. meno vadovas ir dirigentas. 1988 m. tarptautiniame chorų konkurse Italijoje (Gorizia) choras laimėjo tris pirmąsias vietas, vieną antrąją ir Grand Prix. 1989 m. dalyvavo tarptautiniame chorų konkurse Italijoje (Arezzo). Choristai lankėsi Florencijoje ir Romoje – Vatikane juos priėmė popiežius Jonas Paulius II, dalyvavo jo aukojamose šv. Mišiose – giedojo lietuviškas giesmes. 1989 m. rudenį choras dalyvavo Europos tarptautinių konkursų Grand Prix laimėtojų festivalyje Sardinijos saloje (Italija – Oristne). 1990 m. tarptautiniame chorų konkurse Prancūzijoje (Tours) vilniečiai pelnė dvi pirmąsias vietas, Grand Prix ir specialų prizą, 1990 m. tarptautiniame chorų konkurse Ispanijoje (Tolosa) laimėjo vieną pirmąją vietą, dvi antrąsias ir vieną trečiąją vietą. 1991 m. tarptautiniame chorų konkursų nugalėtojų turnyre Prancūzijoje (Tours) T. Šumsko vadovaujamas choras pelnė Europos Grand Prix ir geriausio Europoje choro vardą(pirmasis iš Lietuvos chorų). 1992 m. tarptautiniame chorų konkurse Ispanijoje (Tolosa) pelnytos dvi pirmosios ir viena antroji vieta. 1992 m. dalyvavo tarptautiniame chorų konkurse Italijoje (Legnano), 1993 m. tokiame pat konkurse Ispanijoje (Tolosa) laimėjo dvi antrąsias vietas. 1994 ir 1995 m. choras dalyvavo tarptautiniuose chorų festivaliuose – konkursuose Prancūzijoje (Vaison la Romaine ir Monflanouin). Choras koncertavo Panamoje, JAV, Škotijoje, Prancūzijoje, Ispanijoje, Italijoje, Kuboje, Vokietijoje, chorui dirigavo garsūs užsienio ir Lietuvos dirigentai, koncertų programose buvo sudėtingų lietuvių ir užsienio kompozitorių kūrinių. Choras užsienyje įrašė aštuonis kompaktinius diskus, 1993 m. išleido M. K. Čiurlionio kūrinių audiokasetę.

T. Šumskas nuo 1979 m. – Vilniaus gamybinio susivienijimo „Vilma“ vyrų choro dirigentas, 1983–1998 m. meno vadovas ir dirigentas. 1988 m. kolektyvas pasivadino „Vyčio“ vardu. Choras išmoko daugiau kaip 200 lietuvių ir užsienio kompozitorių kūrinių (su kitais kolektyvais pirmą kartą atliko B. Kutavičiaus oratoriją „Pasaulio medis“ ir D. Lapinsko oratoriją „Mirusiems mūsų mylimiems“) ir surengė per 400 koncertų Lietuvoje ir užsienyje: Vokietijoje, Bulgarijoje, Čekijoje, Vengrijoje, Korėjoje, Šveicarijoje, Ispanijoje, JAV, Italijoje, Slovakijoje. "Vytis" talkino LNOBT statant operas: E. Balsio "Kelionė į Tilžę", M. Musorgskio "Borisas Godunovas", D. Verdžio "Don Karlas". Choras 1981 ir 1983 m. liaudies dainų festivalio Panevėžyje laureatas, 1986 m. chorų festivalio „Vivat classica“ Vilniuje ir konkurso „Darbo daina“ Jonavoje prizininkas. 1985 m. respublikinės dainų šventės konkurse „Vytis“ pelnė absoliučiai geriausio vyrų choro vardą, 1987 m. VII ir 1989 m. VIII Stasio Šimkaus chorų konkursų Klaipėdoje laureatas, 1990 m. Lietuvos tautinės dainų šventės dalyvis, 1994 m. I Pasaulio lietuvių dainų šventės konkurse Vilniuje laimėjo antrąją vietą. „Vytis" dalyvavo daugelyje tarptautinių konkursų, kur pelnė pirmųjų ir kitų prizinių vietų: 1991 m. Ispanijoje (Tolosa), 1993 m. Šveicarijoje (Montreaux), 1995 m. JAV (Atlanta), 1996 m. Vokietijoje (Lindenholzhausen), 1997 m. Italijoje (Roma) ir kitur.Choras išleido tris kompaktinius diskus ir, kartu su valstybiniu pučiamųjų orkestru "Trimitas" – plokštelę „Žygis į Vilnių"; Atlantoje (JAV) išleista choro audiokasetė; Lietuvos radijo fonduose yra virš šimto "Vyčio" kūrinių įrašų.

Nuo 1999 metų vadovauja Lietuvos kariuomenės Vilniaus įgulos karininkų ramovės vyrų chorui "Aidas". Choras sėkmingai dalyvavo tarptautiniuose festivaliuose: X dainų apie jūrą "Shanti"(Vokietija), IX religinės ir vargoninės muzikos "Silesia Sonans"(Lenkija),"Džiugaukime...Aleliuja!", "Sielos ilgesys", "Paribio daina" Lietuvoje. Išleido 8 CD, kuriuose skamba lietuviškos patriotinės dainos, sakraliniai bei populiariausi klasikiniai kūriniai. Choras pastoviai koncertuoja su Lietuvos kariuomenės orkestrais, žymiausiais Lietuvos solistais."Aidas" vienas populiariausių šalies vyrų chorų dalyvauja didžiausiuose LRT projektuose ir laidose.

Nuo 2018 m. T. Šumskas vadovauja moterų chorui „Dainų sodai“ , kuris per šį laikotarpį išvystė aktyvią koncertinę veiklą. Kolektyvas įvairiomis progomis koncertavo su žymiais profesionaliais orkestrais: Lietuvos kariuomenės ir Vidaus reikalų ministerijos reprezentaciniu orkestru. „Dainų sodai“ su pasisekimu dalyvavo tarptautiniame ,,Paribio dainos“ konkurse ir  laimėjo laureato vardą. Choras ne kartą koncertavo LR Seime iškilmingų posėdžių metu minint svarbias valstybines šventes bei tradiciniuose Laisvės gynėjams skirtuose koncertuose. Drauge su keliais kitais iškiliais kolektyvais choras  buvo pakviestas  dainuoti valstybinėse  LR vyriausybės organizuotose  1863 metų sukilėlių laidotuvėse Vilniaus arkikatedroje, dalyvavo J. Naujalio jubiliejui skirtame festivalyje Šv. Kotrynos bažnyčioje, Semeliškių menų festivalyje „Nuo Lauryno iki Roko“, Vievio iškilių menininkų festivalyje „Grįžtu namo“ ir kt.

Kolektyvas su pasisekimu savo koncertinę programą ne kartą pristatė žymių dailininkų parodų atidarymuose, Vilniaus miesto bibliotekose, mokyklose, poliklinikose. Dažnai kviečiamas giedoti  Šv. Mišiose Vilniaus Bernardinų, Šv. Ignoto, Pavilnio Kūdikėlio Jėzaus, Grigiškių Šventosios Dvasios bei kitose  bažnyčiose. „Dainų sodų“ gražiausios dainos skamba choro kompaktinėje plokštelėje „Būk su manimi“. 

T. Šumskas – 1987 m. respublikinės moksleivių dainų šventės, 1988 m. Baltijos respublikų studentų dainų šventės „Gaudeamus-X“ Vilniuje, 1990 m. Lietuvos tautinės dainų šventės, 1994 m. I ir 1998 m. II Pasaulio lietuvių dainų šventės Vilniuje vyr. dirigentas, respublikinių dainų švenčių 2003, 2009, 2014m. vyr. dirigentas. Dirigavimo seminarus vedė Lietuvoje, JAV, Škotijoje, Ispanijoje, buvo 1993 m. chorų festivalio „Resegna Polifonica“ Italijoje meno direktorius, daugelio respublikinių ir tarptautinių chorų konkursų žiuri narys, LIFE teatro festivalių ir MENO FORTO muzikos vadovas ir aktorius. Vaidino virš 250 spektaklių 35-iuose traptautiniuose teatrų festivaliuose, gastroliavo 42-ose šalyse. Parašė muziką aštuoniems dramos spektakliams, bendradarbiavo su teatro režisieriais E. Nekrošiumi, R. Tuminu, J. Jurašu, L.M.Zaikausku, A.Kantarija (Sakartvelas) , S.Loznica (Ukraina) ir kt.. Paskelbė mokslinių straipsnių spaudoje bei moksliniuose leidiniuose. 1990 m. dirigentui suteiktas nusipelniusio artisto garbės vardas (vienam pirmųjų su trispalvės simbolika) jis yra Lietuvos atsargos karininkų sąjungos Garbės narys.1994 m. apdovanotas S. Šimkaus premija, 2010 m. apdovanotas KAM ordinu "Už nuopelnus", 2013 m. I laipsnio medaliu "Už nuopelnus Vilniui ir Tautai, 2014 m. Lietuvos atsargos karininkų sąjungos medaliu "Už nuopelnus". 2015.02.16 d. LR Prezidentė apdovanojo T.Šumską Ordino "Už nuopelnus Lietuvai" medaliu. Jis yra apdovanotas LR Seimo Pirmininko , LR Seimo Nacionalinio saugumo komiteto Pirmininko, LR Ministro Pirmininko, LR KAM Ministro, LR Kultūros Ministro bei Lietuvos Kariuomenės Vado padėkos raštais ir vardinėmis dovanomis.

2022 m. birželio 29 d. Elektrėnų savivaldybės taryba T. Šumskui suteikė Garbės piliečio apdovanojimą.Tarybos posėdyje priimti sprendimai

 Šaltiniai 

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Šulskis, Romualdas
Šulskis, Romualdas
Kategorija:Tarptautinio Stasio Šimkaus chorų konkurso dalyviai
Kategorija:Lietuvos miestų ir rajonų garbės piliečiai